ร้านนี้เราเพิ่งเคยมากินครั้งแรกค่ะ เห็นว่าช่วงเปิดร้านมีโปรลด 10% ก็เลยลองไปกินดู เมนูหลักจะเป็นอูด้งแบบต่างๆค่ะ แต่จะมีพวกข้าวหน้าต่างๆด้วย เช่น คัตสึด้ง วิธีการสั่งอาหารจะเหมือนเวลาเราไปสั่งตามศูนย์อาหาร คือ สั่งว่าจะเอาเมนูอะไรที่เคาท์เตอร์แรก รอจนเค้าทำเสร็จ ก็จะเอามาใส่ถาดเรา จากนั้นเราก็ไปเลือกเทมปุระเครื่องเคียง จะเอาก็ได้ไม่เอาก็ได้ เท่าที่เห็นก็มีหลายอย่างให้เลือก ราคาคิดเป็นชิ้นนะคะ แล้วก็มีข้าวปั้นให้เลือกด้วยค่ะ พอเราเลือกจนพอใจก็ไปที่จุดสุดท้ายคือสั่งเครื่องดื่มและจ่ายเงิน เสร็จแล้วเราก็ยกถาดไปที่โต๊ะค่ะ ทางร้านมีเคาท์เตอร์เครื่องเคียง และน้ำจิ้มวางให้ต่างหากให้เราไปตักได้เองค่ะ ใครชอบอะไรก็ตักเลย สำหรับรสชาติอาหารเราว่าก็ใช้ได้เลยค่ะ สมราคา น้ำซุปโอเค แต่ที่เราชอบที่สุดคือเส้นค่ะ เส้นเค้าเหนียวนุ่มดี แล้วก็เข้ากับน้ำซุปด้วย ร้านเค้าบอกว่าเส้นอูด้งเค้าทำสดใหม่ คงจะเป็นสิ่งที่ทำให้เส้นอร่อยค่ะ 